RETTENS DOM (Fjerde Afdeling)
8. februar 2007
Sag T-318/04
Vladimir Boucek
mod
Kommissionen for De Europæiske Fællesskaber
»Tjenestemænd – almindelig udvælgelsesprøve – ikke adgang til de skriftlige prøver – for sen indgivelse af ansøgning«
Angående: Påstand om annullation af den af udvælgelseskomitéen for den almindelige udvælgelsesprøve EPSO/A/2/03 trufne afgørelse om
ikke at give sagsøgeren adgang til at deltage i nævnte udvælgelsesprøves skriftlige prøver, fordi hans samlede ansøgning med
bilag blev indgivet for sent.
Udfald: Kommissionen for De Europæiske Fællesskaber frifindes. Hver part bærer sine egne omkostninger.
Sammendrag
1.      Tjenestemænd – udvælgelsesprøve – gennemførelse – adgangsbetingelser og regler
(Tjenestemandsvedtægten, bilag III, art. 2 og 5)
2.      Tjenestemænd – udvælgelsesprøve – meddelelse om udvælgelsesprøve
[Tjenestemandsvedtægten, bilag III, art. 1, stk. 1, litra h), og art. 2]
1.      Manglende fremsendelse ved e-mail til ansøgerne i en udvælgelsesprøve af deres resultater ved stopprøverne og af opfordringen
til at supplere ansøgningsskemaerne udgør ikke en fejl, som indebærer en tilsidesættelse af princippet om god forvaltningsskik,
når de pågældende har modtaget tilstrækkelige oplysninger både med hensyn til den omstændighed, at disse resultater og opfordringen
ville blive fremsendt til dem ved deres personlige aktmappe på Det Europæiske Personaleudvælgelseskontors (EPSO) hjemmeside,
som ansøgerne var forpligtet til regelmæssigt at konsultere, og med hensyn til den fastsatte frist for denne meddelelse.
I en sådan sammenhæng kan en frist på tre måneder, som gives ansøgerne til at gøre sig bekendt med de pågældende oplysninger
på EPSO’s hjemmeside og udfylde og indsende deres ansøgning, ikke anses for at være utilstrækkelig.
(jf. præmis 42 og 46)
2.      Artikel 1, stk. 1, litra h), i bilag III til vedtægten, hvorefter meddelelsen om udvælgelsesprøve skal indeholde det seneste
tidspunkt for modtagelse af ansøgninger, kræver ikke fastsættelse heri af fristen for indsendelse af ansøgninger og den fornødne
dokumentation til at supplere ansøgningerne, når det drejer sig om en udvælgelsesprøve, hvorved indsendelse af disse dokumenter
og undersøgelse af adgangsbetingelserne først skal ske efter den forudgående udvælgelse. Denne dokumentation har nemlig kun
til formål at supplere den ansøgning, som blev indsendt på tidspunktet for registreringen.
(jf. præmis 59-61)
Henvisning til: Retten, 26. oktober 2004, sag T‑207/02, Falcone mod Kommissionen, Sml. Pers. I-A, s. 305, og II, s. 1393,
præmis 41.